Maroela Motors-sleeptoets: Mitsubishi Pajero 5-deur 3,2DI-D GLS Legend IIDie Mitsubishi Pajero 5-deur 3,2DI-D GLS Legend II (Foto: Mitsubishi) Kort nadat ons met die kortasafstand Pajero in die modder gaan speel het, het die langasafstand Pajero Legend II by die kantoor opgedaag. Ek het toe reeds geweet wat die Pajero se veldryvermoë is, so die volgende stap was om my woonwa te sleep met die Pajero. Ek het vir ons ŉ naweek bespreek by ATKV Klein-Kariba vroeg in November. Dit was die eerste keer dat ek met ŉ outomatiese voertuig my woonwa gesleep het en ek was redelik opgewonde om te sien waar die verskille lê. Ek sleep ŉ ou 1992 Sprite SuperSport en hy weeg, gelaai, net so skrams oor ŉ ton. Die Pajero is mooi van buite en die 18” wiele rond die pakket mooi af. Subtiele rotsglyers staan ook nie uit soos ŉ tienerpuisie nie. Die Pajero se binneruim is die standaard swart leerbekleedsel met sewe sitplekke met ŉ reuse-sondak. Die agterste ry sitplekkies is maar rudimentêr en beslis nie vir volwasse lywe nie. Met dié sitplekke weggevou is daar indrukwekkende pakruimte in die kattebak vir al die pakkerasies. Daar is ŉ Rockford Fosgate “sub-woofer” in die kattebak en as jou klank nie reg ingestel is nie gaan jy beslis ŉ paar skewe kyke kry as jy deur die woonwapark ry met die gedoef-doef wat uit die vensters blêr. Die Mitsubishi Pajero 5-deur 3,2DI-D GLS Legend II (Foto: Mitsubishi) Die Pajero het ŉ sterk 3,2 liter viersilinder-dieselenjin wat 140 kW en 441 Nm wringkrag bied. Die enjin lewer sy krag deur ŉ vyfspoed outomatiese ratkas wat toegerus is met laestrek. Die Pajero het ook agter- en middel-ewenaarslotte. Ongelukkig is die krag slegs beskikbaar indien jy bereid is om baie diesel in te gooi. Op die N1 van Montana in Bela-Bela se rigting het ons ŉ windjie teëgekom, reg van voor. Teen ŉ konstante sleepspoed van 110 km/h het die Pajero ŉ skrikwekkende 14,4 ℓ/100 km gebruik. Dié Pajero is ŉ gulsige dieselvraat. Op dieselfde roete, maar in die rigting van Pretoria, het ons dieselfde windjie gehad, maar van agter en die brandstofverbruik het verbeter na 13,2 ℓ/100 km teen dieselfde spoed. Brandstofverbruik uitgesonder is die Pajero op ŉ langafstand ŉ heerlike sleepmotor. Daar is oorgenoeg krag met ŉ stabiele onderstel en vering. Die outomatiese ratkas soek ook nie heeltyd rond vir ratte nie soos party ander outomatiese ratkaste. Die binneruim is lekker groot en gemaklik vir die langpad, veral met die lugreëling vir die agterste passasiers wat ook ŉ bietjie koel lug kan geniet. Die Mitsubishi Pajero 5-deur 3,2DI-D GLS Legend II (Foto: Mitsubishi) Die Pajero is ŉ veeldoelige gesinsmotor. Hy kan 3,3 ton sleep, het ŉ indrukwekkende veldryvermoë, sewe sitplekke en ŉ stylvolle ontwerp. Al wat effe teleurstel is die binneruim wat begin oud voel teenoor nuwer mededingers. In hierdie nis is daar nie honderde mededingers nie, maar ek weet wel van drie wat die lewe vir dié Pajero baie moeilik gaan maak: die nuwe Fortuner, Everest en Trailblazer. Dié mededingers kan nie geïgnoreer word nie. Hulle kos almal amper R200 000 minder as die Pajero. Waar die kortasafstand net een mededinger het in die Jeep Wrangler, raak dinge baie meer ingewikkeld by die langasafstand. Die reeks lyk so: Die reeks word gedek deur ŉ 3 jaar/ 100 000 km waarborg en 5 jaar/ 100 000 km omvattende instandhoudingsplan. Die kompetisie lyk so: 5 jaar/ 90 000 km diensplan 5 jaar/ 90 000 km diensplan 5 jaar/ 100 000 km diensplan As ons kyk na die duurder opsies: 5 jaar/ 90 000 km diensplan 6 jaar/ 100 000 km omvattende instandhoudingsplan 5 jaar/ 100 000 km omvattende instandhoudingsplan Die Pajero het altyd meer in die Grand Cherokee en Discovery se liga geval, maar sy ouderdom wys en die nuwe jongelinge soos die Fortuner en Everest het die Pajero ingehaal. Die ou hande soos die Grand Cherokee en Discovery het wel nou weer die Pajero in die stof gelaat. Twee van die duurder opsies het ook sessilinder-dieselenjins, en baie meer krag. Ek voel ook dat die sessilinderenjins op die oop pad ligter is as die viersilinderenjins. Hierdie keuse gaan moeilik wees en sal afhang van wat jy kan bekostig en waarvoor jy die motor wil gebruik. Persoonlik dink ek die Fortuner wen hierdie argument As my sakke diep genoeg was, dan is dit die Discovery.